L-użu dejjem jiżdied ta' strateġiji u operazzjonijiet ibridi minn atturi statali u dawk mhux statali fil-viċinat immedjat tal-UE u lil hinn tirrikjedi azzjoni rapida u xierqa biex jiġi evitat u miġġieled t-theddid ibridu fil-konfront tal-Unjoni u tal-Istati Membri u l-imsieħba. Il-Kunsill jenfasizza l-ħtieġa li jiġu mobilizzati strumenti tal-UE għal dan l-għan, f'konformità mal-Konklużjonijiet tal-Kunsill Ewropew ta' Ġunju 2015 u l-Konklużjonijiet tal-Kunsill dwar il-PSDK ta' Mejju 2015, filwaqt li jirrikonoxxi r-responsabbiltà primarja tal-Istati Membri għas-sigurtà u d-difiża u b'kont meħud tal-ħidma li għaddejja rilevanti fir-rigward ta' kemm il-politiki interni kif ukoll dawk esterni. F'dan il-kuntest, il-Kunsill jilqa' l-Komunikazzjoni Konġunta dwar il-ġlieda kontra t-theddid ibridu u t-trawwim tar-reżiljenza tal-UE u tal-Istati Membri kif ukoll l-imsieħba. Huwa jistieden lill-istanzi rilevanti tal-Kunsill, lill-Aġenzija Ewropea għad-Difiża u lil korpi rilevanti oħrajn biex jeżaminaw, b'mod f'waqtu u koerenti, l-azzjonijiet proposti, b'rispett xieraq għall-proċeduri u l-kompetenzi rispettivi tal-Istati Membri, il-Kummissjoni u r-Rappreżentant Għoli, biex jiġi żgurat approċċ transsettorjali u segwitu xieraq. Il-Kunsill jistieden ukoll lill-Istati Membri jikkunsidraw l-istabbiliment ta' Ċentru Ewropew ta' Eċċellenza. Il-Kunsill jilqa' l-intenzjoni tar-Rappreżentant Għoli li tinħoloq Ċellula ta' Fużjoni tal-UE kontra t-Theddid Ibridu, u jenfasizza l-kontributi possibbli tal-PSDK għall-ġlieda kontra t-theddid ibridu u l-bżonn ta' djalogu, kooperazzjoni u koordinazzjoni aktar mill-qrib man-NATO, filwaqt li jiġu rrispettati l-prinċipji ta' inklużività u awtonomija fit-teħid ta' deċiżjonijiet ta' kull organizzazzjoni, kif ukoll ma' organizzazzjonijiet sħab oħrajn. Il-Kunsill jistieden lill-Kummissjoni u lir-Rappreżentant Għoli jipprovdu rapport sa Lulju 2017 biex jiġi vvalutat il-progress. Ara l-paġna tal-laqgħa